吳業坤苦練空手道4年 首出賽即奪冠:咬實牙關打落去
2024年04月29日 14:01
東網電視
更多新聞短片
歌手吳業坤熱愛日本文化,更娶埋日籍太太濱口愛子(吳愛子),齊齊定居香港,不過佢對日本文化嘅心不變,尋日(28日)佢同大家報喜,原來苦練4年空手道嘅佢,首次參賽即奪冠!
吳業坤發文提到自己2020年開始學空手道,更曾到日本深造,笑言獲師傅「愛的鞭策」嘅佢,日前首次參加「第十三回親善空手道選手權大會」即得獎,仲要係冠軍,認真威威:「🥋2020年5月第一次接觸空手道 加埋有一年嘅空白期去咗外地工作 練習咗差唔多四年 今日第一次參加組手比賽 拎到冠軍好開心🏆(人生對上一次拎冠軍好似係中五嘅推鉛球金牌)我會繼續努力!!!!多謝師傅嘅愛的鞭策!今次明白咗 無論幾攰都好唔好展露出嚟 咬實牙關都要打埋落去直至完場 歡迎一齊變得更強大」賽後佢獲愛子為佢炮製愛心餐,漢堡扒上插咗愛子自己親手寫嘅打氣字句,用美食祝賀老公。